Μαύρο πιλάφι
Νόστιμο και νηστίσιμο πιλάφι που είτε τρώγεται μόνο είτε μπορεί να συνοδεύσει τους θαλασσινούς μεζέδες.
4 σάκοι μελάνι σουπιάς* (ή πιο πολλοί, αν θέλουμε), 1 ξερό κρεμμύδι, τριμμένο, 1 κρασοπότηρο λάδι, 1 κρασοπότηρο λευκό, ξηρό κρασί, 400 γρ. ρύζι Καρολίνα ή νυχάκι, πλυμένο, αλάτι και πιπέρι, 1,2 λίτρα βραστό νερό, 2 πιπεριές Φλωρίνης ή 1 μεγάλη ώριμη αλλά σφιχτή ντομάτα (χωρίς τα σπόρια), σε πολύ μικρά κομμάτια, τα φύλλα και τα τρυφερά κοτσάνια από 1/2 ματσάκι μαϊντανό, ψιλοκομμένα
Για να φτιάξουμε το μαύρο πιλάφι, ξεκινάμε βάζοντας σε μια κατσαρόλα το λάδι και, όταν ζεσταθεί, τσιγαρίζουμε το κρεμμύδι. Όταν αρχίσει να μαλακώνει, προσθέτουμε το ρύζι και τα τσιγαρίζουμε όλα μαζί για 1 - 2 λεπτά. Σβήνουμε με το κρασί, αλατοπιπερώνουμε και προσθέτουμε το μελάνι, σχίζοντας με μυτερό μαχαίρι τους σάκους. Ανακατεύουμε καλά για ένα λεπτό ώστε να διαλυθεί το μελάνι και τότε ρίχνουμε στην κατσαρόλα το βραστό νερό. Ανακατεύουμε και αφήνουμε το ρύζι να απορροφήσει τα υγρά (θέλει περίπου 15 λεπτά). Αν θέλουμε το ρύζι πιο βρασμένο, προσθέτουμε ακόμη 200 ml νερό. Ελέγχουμε το αλάτι και αποσύρουμε το ρύζι ενώ είναι ακόμα μελάτο, όχι σφιχτό. Σερβίρουμε αμέσως.Το μοιράζουμε στα πιάτα, σωριάζουμε λίγη από την πιπεριά (ή την ντομάτα) στο κέντρο και γύρω-γύρω πασπαλίζουμε με λίγο ψιλοκομμένο μαϊντανό.
Ρύζι,Σουπιές,Νηστίσιμα